વૃંદાને શું કહેવું તે સમજાયું નહીં. ડો. નારાયણ આપ્ટે નાનું નામ નો’તું. પ્રોડ્યુસર ડાયરેક્ટર તરીકે તેમનું આંતરરાષ્ટ્રીય સ્તરે નામ ગાજતું હતું. પહેલીવાર વૃંદાને ફંક્શનમાં જ મળી ગયા હતા. રાષ્ટ્રપતિના હસ્તે એવોર્ડ વિતરણ થયું. તે પછી ડો. આપ્ટે વૃંદાને હોલમાં મળવા ઊભા રહ્યા હતા. વૃંદા અભિવાદન અને અભિનંદન સ્વીકારતી કોરિડોર તરફ આવી રહી હતી, ત્યાં આપ્ટે ‘નમસ્કાર’ કરતા બહાર આવ્યા. બોલ્યા, ‘વેલ, મિસિસ કુલકર્ણી, મારાં હૃદયપૂર્વકનાં અભિનંદન સ્વીકારશો ! તમારાં નામ અને કામથી હું પરિચિત છું. બહુ જ સંઘર્ષ વચ્ચે તમે-‘ આપ્ટે અટક્યા હતા, ‘વેલ, મારે તમને મળવું છે. તમારો કોંટેક્ટ નંબર આપશો તો હું ફોન કરીને આવી જઈશ. વૃંદાએ પોતાનું કાર્ડ આપ્યું હતું. બીજે જ દિવસે આપ્ટે સીધા કુલકર્ણી સદન પર પહોંચ્યા હતા. આપ્ટેની ઇચ્છા હતી કે વૃંદા તેમની ફિલ્મમાં કામ કરે. 76 વર્ષની વયે વૃંદા ફિલ્મો કરે તેવું તો કુલકર્ણી ખાનદાનમાં કોઈને સપનુંય પડ્યું ન હતું. વૃંદાને બહુ જ વિચિત્ર લાગતું હતું. આ ઉંમરે ફિલ્મી ફિલ્મ જોવા પણ વૃંદા ભાગ્યે જ તૈયાર થતી ત્યાં ફિલ્મમાં અભિનય ? અજુગતું લાગતું હતું. તે દિવસે તો તેણે વિચારવાનો સમય માગ્યો ને અઠવાડિયા પછી આપ્ટેને ફરી બોલાવ્યા હતા. વૃંદાને એવું પણ હતું કે આપ્ટે ફરી આવવાનું પસંદ નહીં કરે. પણ આપ્ટે સામે હતા